列王記上第十五章分別記載猶大亞比雅（第1到8節）kah雅撒（第9到24節）chit兩個王，然後紹介以色列拿答（第25到32節）kah巴沙（第33到34節）chit兩個王。
Chit段經文是記載猶大王羅波安死後，伊ê kiáⁿ亞比雅繼承伊ê王位。作者只有短短ê八節篇幅記載亞比雅當猶大王ê事蹟。仝款ê記事mā記載tī歷代志下第十三章1節到第十四章1節。Tùi歷代志下第十三章ê資料就會知影，亞比雅執政期間bat kah北國以色列ê耶羅波安王有過一場大戰。北國出兵八十萬，南國出兵四十萬，tú好是北國ê一半。M̄-koh，南國猶大走chhōe上帝ê幫助，tī祭司pûn號筒聲中，上帝出力協助南國猶大，hō͘兵員只有一半ê南國猶大大勝北國以色列ê八十萬大軍，並且iáu消滅了北國以色列五十萬精兵。Koh khah重要ê是，chit pái戰役，猶大王亞比雅佔領了北國ê城市：伯特利、耶沙拿、以弗倫，kah附近庄頭。
第1到2節，chit兩節記載亞比雅登基作猶大ê王，m̄-koh伊統治ê時間真短，只有短短「三年」而已。比起伊ê老父羅波安統治耶路撒冷長到十七年，確實是短了真chē。其實，認真講起來，伊在位尚且不滿三年，只有兩年gōa而已。
Ē-sái講是第2節chia有點á問題，因為chia講亞比雅ê母親叫「瑪迦，是押沙龍ê cha-bó͘-kiáⁿ」。M̄-koh根據撒母耳記下第十四章27節ê記載，押沙龍有三個kiáⁿ，一個cha-bó͘-kiáⁿ，而這cha-bó͘-kiáⁿ ê名叫「她瑪，非常súi」。Án-ne，瑪迦kah她瑪應該是仝一個人。M̄-koh若koh再對照歷代志下第十三章2節ê記載，瑪迦是「基比亞城烏列ê cha-bó͘-kiáⁿ」。Án-ne看起來，比較正確ê看法是：烏列娶押沙龍ê cha-bó͘-kiáⁿ她瑪，然後生瑪迦。所以，瑪迦應該講是押沙龍ê孫女。
第3節，列王記作者ài用「無親像伊a祖大衛hit種一心一意忠於上主—伊ê上帝」chit種句型，來形容歷代君王是m̄是順從上帝ê旨意。Á大衛是成做列王記作者衡量一個君王ê標準。無達tio̍h chit-ê標準，就是棄sak上帝，去拜偶像神明。
第4到5節，chit兩節特別提起大衛，表示大衛因為對上帝忠實，因為án-ne上帝應允大衛ê kiáⁿ孫ē-tàng繼續統治耶路撒冷，雖然大衛ê kiáⁿ孫一再悖逆上帝ê旨意，m̄-koh上帝iáu是賞賜hō͘亞比雅有一個kiáⁿthang繼承伊ê王位，這mā講出上帝永遠信守應允。Chia特別指出大衛有做錯一件非常錯誤ê事，就是有關「赫人烏利亞」ê事件（參考撒母耳記下第十一章）。作者認為chit件事以外，大衛並無棄sak上帝ê旨意。
第6到8節，第6節只提起tī亞比雅活teh ê時chūn，伊ê老父「羅波安kah耶羅波安」之間常有戰事（參考十四：30），tī歷代志下第十三章則有提起羅波安用少tī耶羅波安一倍ê軍力，phah敗北國以色列，並且kā伊龐大軍隊之精兵「消滅了」chē kah「五十萬」。Á chit種戰事，並無因為時間ê消失去，以及北國以色列bat有過慘敗而收斂，亞比雅iáu是tio̍h不時kah耶羅波安統治ê北國以色列發生戰爭，這可能mā是致使伊chiah統治三年就往生ê原因。伊ê kiáⁿ亞撒繼承伊作猶大ê王。